ສຫລ ແລະ ລາວ ເຊັນບົດບັນທຶກຂໍ້ຕົກລົງ ສືບຕໍ່ການຊ່ວຍເຫຼືອ ເປັນເວລາສອງປີ
ບົດບັນທຶກຂໍ້ຕົກລົງເງິນຊ່ວຍເຫຼືອ ຈາກລະເບີດບໍ່ທັນແຕກທີ່ຕົກຄ້າງ ລົງນາມໂດຍ ທ່ານໂຈມແຍງ ແພງທອງສະຫວັດ ຫົວໜ້າ​ຫ້ອງ​ການ ຄຊກລ ແລະທ່ານນາງຊາຣາ ບຣູນາກີ ຫົວໜ້າ​ເວີລດ໌​ເອດ​ຢູ​ເຄຊັນ ປະຈໍາລາວ.
ອົງການເວີລດ໌ເອດຢູເຄຊັນ ແລະ ຫ້ອງການຄະນະກໍາມະການຄຸ້ມຄອງແຫ່ງຊາດເພື່ອແກ້ໄຂບັນຫາລະເບີດບໍ່ທັນແຕກທີ່ຕົກຄ້າງ ຢູ່ ສປປ ລາວ (ຄຊກລ) ໄດ້ເຊັນບົດບັນທຶກຂໍ້ຕົກລົງ ທີ່ຫ້ອງການ ຄຊກລ ນະຄອນຫຼວງວຽງຈັນ ເມື່ອວັນທີ 3 ກໍລະກົດຜ່ານມາ ເພື່ອສືບຕໍ່ຈັດຕັ້ງປະຕິບັດ “ເງິນຊ່ວຍເຫຼືອການປິ່ນປົວ ແລະອຸດໜູນຜູ້ຖືກເຄາະຮ້າຍຈາກລະເບີດບໍ່ທັນແຕກທີ່ຕົກຄ້າງຢູ່ ສປປ ລາວ ” ບົດບັນທຶກຂໍ້ຕົກລົງສະບັບນີ້ແມ່ນມີກໍານົດເວລາ 2 ປີ (2020-2022) ຈໍານວນ 100,000 ໂດລາສະຫະລັດໂດຍທຶນສະໜັບສະໜູນ ຈາກລັດຖະບານສະຫະລັດອາເມຣິກາ ອົງການເວີລດ໌ເອດຢູເຄຊັນ ແມ່ນອົງການຈັດຕັ້ງສາກົນທີ່ບໍ່ຫວັງຜົນກໍາໄລ ມີສໍານັກງານໃຫຍ່ ຕັ້ງຢູ່ປະເທດສະຫະລັດ ຊຶ່ງໄດ້ດໍາເນີນວຽກງານຢູ່ໃນ ສປປ ລາວ ເລີ່ມແຕ່ປີ 1992 ເປັນຕົ້ນມາ ບັນດາໂຄງການຂອງອົງການໄດ້ຖືກອອກແບບເພື່ອເສີມສ້າງຄວາມອາດສາມາດ ສົ່ງເສີມການເພີ່ງພາໂຕເອງ ແລະການມີສ່ວນ ຮ່ວມຂອງທຸກຄົນໂດຍຜ່ານໂຄງການກ່ຽວກັບ ຂະແໜງການສຶກສາ ສຸຂະພາບ ລະເບີດບໍ່ທັນແຕກ ແລະການພັດທະນາເສດຖະກິດ ນັບຕັ້ງແຕ່ປີ 1996 ເປັນຕົ້ນມາ ອົງການເວີລດ໌ເອດຢູເຄຊັນ ໄດ້ເຮັດວຽກເພື່ອແກ້ໄຂບັນຫາລະເບີດບໍ່ທັນແຕກ ທີ່ຕົກຄ້າງ ໃນ ສປປ ລາວ ໂດຍຜ່ານການຊ່ວຍເຫຼືອຜູ້ເຄາະຮ້າຍ ຈາກລະເບີດບໍ່ທັນແຕກທີ່ຕົກຄ້າງ ເສີມສ້າງຄວາມອາດສາມາດ ໃຫ້ລະບົບສາທາລະ ນະສຸກ ແລະການໃຫ້ຄວາມຮູ້ກ່ຽວກັບອັນຕະລາຍຈາກລະເບີດບໍ່ທັນແຕກ ໂດຍຜ່ານທີມງານຊ່ວຍເຫຼືອຜູ້ຖືກເຄາະຮ້າຍຈາກລະເບີດບໍ່ທັນແຕກ ປີ 2014-2017 ອົງການໄດ້ຊ່ວຍເຫຼືອ ຜູ້ລອດຊີວິດຈາກອຸບັດຕິເຫດລະເບີດບໍ່ທັນແຕກ ຈໍານວນ 200 ຄົນ ແລະ ຄອບຄົວຂອງພວກເຂົາ ສ້າງແຜນວຽກເຊິ່ງລວມມີ ການດໍາລົງຊີວິດ ການຊ່ວຍເຫຼືອດ້ານຈິດຕະສັງຄົມ ແລະ ການຝຶກອົບຮົມວິຊາຊີບ ໂດຍຜ່ານໂຄງການໃຫ້ຄວາມຮູ້ກ່ຽວກັບອັນຕະລາຍຈາກລະເບີດບໍ່ທັນແຕກ ປີ 2018-2021 ອົງການເວີລດ໌ເອດຢູເຄຊັນ ກໍາລັງສະໜັບສະໜູນ ລັດຖະບານລາວໃນການເຊື່ອມສານຫຼັກສູດການໃຫ້ຄວາມຮູ້ກ່ຽວກັບອັນຕະລາຍຈາກລະເບີດບໍ່ທັນແຕກ ເຂົ້າໃນຫຼັກສູດແຫ່ງຊາດ ສາມາດເຮັດໃຫ້ເດັກນ້ອຍ ຫຼາຍກວ່າ 500,000 ຄົນໄດ້ຮັບຄວາມຮູ້ ກ່ຽວກັບຄວາມປອດໄພ ຈາກລະເບີດບໍ່ທັນແຕກ ເງິນຊ່ວຍ ເຫຼືອການປິ່ນປົວ ແລະອຸດໜູນຜູ້ຖືກເຄາະຮ້າຍຈາກລະເບີດບໍ່ທັນແຕກທີ່ຕົກຄ້າງ ໄດ້ສ້າງຕັ້ງຂື້ນ ໃນປີ 1996 ເພື່ອຊ່ວຍຜູ້ຖືກເຄາະຮ້າຍຈາກລະເບີດບໍ່ທັນແຕກທີ່ຕົກຄ້າງໃນ ສປປ ລາວ ເຂົ້າເຖີງການປິ່ນປົວທາງດ້ານການແພດໃນເວລາເກີດອຸບັດຕິເຫດ ແລະໃນໄລຍະຍາວ ການບໍລິການດ້ານທັນຕະແພດ ອຸປະກອນເຄື່ອງຊ່ວຍ ອັດຕາກິນໃຫ້ແກ່ຄົນເຈັບ ແລະ ຄອບຄົວຄົນເຈັບໃນເວລາປິ່ນປົວຢູ່ໂຮງໝໍ ປະກອບສ່ວນສໍາລັບພິທີທາງສາດສະໜາ ຫຼື ປະກອບສ່ວນງານຊາປະນະກິດສົບ ເປົ້າໝາຍຂອງເງິນຊ່ວຍເຫຼືອນີ້ ແມ່ນເພື່ອບໍ່ໃຫ້ຜູ້ຖືກເຄາະຮ້າຍທີ່ໄດ້ຮັບຜົນກະທົບໂດຍກົງຈາກອຸບັດຕິເຫດລະເບີດບໍ່ທັນແຕກ ໃນ ສປປ ລາວ ເປັນໜີ້ສິນຍ້ອນເຂົ້າຮັບການປິ່ນປົວທາງການແພດ ແລະ ການຈັດງານຊາປະນະກິດສົບ ມາເຖິງປະຈຸບັນມີຜູ້ຖືກເຄາະຮ້າຍ ຈໍານວນ 1058 ຄົນ ແລະ ຄອບຄົວຂອງພວກເຂົາ ໄດ້ຮັບການຊ່ວຍເຫຼືອຈາກ ເງິນທຶນດັ່ງກ່າວນີ້ ເລີ່ມແຕ່ເດືອນກໍລະກົດ 2016 ອົງການເວີລດ໌ເອດຢູເຄຊັນ ໄດ້ດໍາເນີນກິດຈະກໍາ ເງິນຊ່ວຍເຫຼືອການປິ່ນປົວ ແລະ ອຸດໜູນຜູ້ຖືກເຄາະຮ້າຍຈາກລະເບີດບໍ່ທັນແຕກທີ່ຕົກຄ້າງຮ່ວມກັ[ຫ້ອງການ ຄະນະກໍາມະການຄຸ້ມຄອງແຫ່ງຊາດເພື່ອແກ້ໄຂບັນຫາລະເບີດບໍ່ທັນແຕກທີ່ຕົກຄ້າງ ຢູ່ ສປປ ລາວ (ຄຊກລ) ອົງການເວີລດ໌ເອດຢູເຄຊັນ ຮ່ວມກັບຫ້ອງການ ຄຊກລ ໄດ້ຕິດຕາມຢ້ຽມຢາມຄອບຄົວຜູ້ຖືກເຄາະຮ້າຍ ແລະ ປະສານງານກັບໂຮງໝໍເພື່ອຮັບປະກັນຜູ້ຖືກເຄາະຮ້າຍໄດ້ຮັບການປິ່ນປົວທີ່ຈໍາເປັນຕາມຄວາມຕ້ອງການ ບັນດາໂຄງການທີ່ ສະຫະລັດອາເມຣິກາສະໜັບສະໜູນຢູ່ໃນ ສປປ ລາວ ໄດ້ໃຫ້ການຊ່ວຍເຫຼືອ ແກ້ໄຂມໍລະດົກທາງປະຫວັດສາດກ່ຽວກັບບັນຫາລະເບີດບໍ່ທັນແຕກທີ່ຕົກຄ້າງ ແລະ ເຮັດໃຫ້ຊຸມຊົນໃນທົ່ວປະເທດລາວມີຄວາມປອດໄພຈາກ ລະເບີດບໍ່ທັນແຕກ ແລະ ຟື້ນຟູການເຂົ້າເຖິງການນໍາໃຊ້ທີ່ດິນ ແລະ ພື້ນຖານໂຄງລ່າງຢ່າງປອດໄພ ຄວາມພະຍາຍາມຮ່ວມກັນນີ້ ເປັນການສະໜັບສະໜູນລັດຖະບານ ແລະ ປະຊາຊົນລາວ ໃນການບັນລຸເປົ້າໝາຍການພັດທະນາແບບຍືນຍົງຂອງປະເທດ ລວມທັງເປົ້າໝາຍທີ່ 18 ເພື່ອກໍາຈັດລະເບີດບໍ່ທັນແຕກທີ່ຕົກຄ້າງ ຊຶ່ງເປັນສິ່ງກີດຂວາງຂອງການພັດທະນາປະເທດຊາດ ພິທີເຊັນບົດບັນທຶກຂໍ້ຕົກລົງເງິນຊ່ວຍເຫຼືອການປິ່ນປົວ ແລະ ອຸດໜູນຜູ້ຖືກເຄາະຮ້າຍ ຈາກລະເບີດບໍ່ທັນແຕກທີ່ຕົກຄ້າງ ໄດ້ລົງນາມໂດຍ ທ່ານໂຈມແຍງ ແພງທອງສະຫວັດ ຫົວໜ້າຫ້ອງການ ຄຊກລ ແລະ ທ່ານນາງຊາຣາ ບຣູນາກີ ຫົວໜ້າອົງການເວີລດ໌ເອດຢູເຄຊັນ ປະຈໍາລາວ ໃຫ້ກຽດເຂົ້າຮ່ວມ ເປັນສັກຂີພິຍານ ໃນພິທີເຊັນບົດບັນທຶກຂໍ້ຕົກລົງ ແມ່ນທ່ານ ຄໍລິນ ຄຣອສບີ (Colin Crosby) ອຸປະທູດສະຫະລັດອາເມຣິກາ ແລະທ່ານ Olivier Bauduin ທີ່ປຶກສາດ້ານແຜນງານໂຄງການກ່ຽວກັບບັນຫາລະເບີດບໍ່ທັນແຕກທີ່ຕົກຄ້າງ ຈາກສະຖານທູດອາເມຣິກາ ແລະ ຕາງໜ້າຈາກຫ້ອງການ ຄຊກລ ກະຊວງສາທາລະນະສຸກ ແລະກະຊວງແຮງງານແລະສະຫວັດດີການສັງຄົມ ສະຫະລັດອາເມຣິກາ ໃຫ້ທຶນສະໜັບສະໜູນກິດຈະກໍານີ້ ໂດຍຜ່ານກະ ຊວງການຕ່າງປະເທດສະຫະລັດ ພິທີໄດ້ຈັດຂື້ນທີ່ຫ້ອງການ ຄຊກລ ຢູ່ນະຄອນຫຼວງວຽງຈັນ ໃນເວລາ 14:00-15:00 ໂມງ